## La Ciutat de les Arts i les Ciències rep el primer grup de la seua escola d’estiu

*** L’activitat està dirigida a estudiants de 3r d’Infantil a 6t de Primària ​​​​​​​**

La Ciutat de les Arts i les Ciències ha rebut hui el primer grup de participants en l’escola d’estiu que gaudirà fins al divendres 27 de juny d’un ampli programa educatiu en les instal·lacions de l’Hemisfèric, el Museu de les Ciències, l’Oceanogràfic, el Palau de les Arts i Caixaforum València. El segon torn està previst del 30 de juny al 4 de juliol i el tercer torn del 7 a l’11 de juliol de 2025.

Dirigida a estudiants de 3r d’infantil a 6t de primària, l’escola està dissenyada perquè durant cinc dies els grups participants es divertisquen mentres aprenen amb jocs, gimcanes, exposicions i experiments científics. Per a una millor adaptació de les activitats, els escolars es distribuïxen en dos equips: un de 5 a 8 anys i un altre amb edats compreses entre els 9 i 12 anys, aproximadament.

L’escola inclou la visita a tots els recintes que integren la Ciutat de les Arts i les Ciències, és a dir, el Museu de les Ciències, que compta amb les noves exposicions ‘Leonardo. 500 anys de geni’ i ‘Metamorfosi. El poder de la transformació’, l’Hemisfèric, el Palau de les Arts, l’Oceanogràfic i Caixaforum València, espais en els quals els equips realitzen diverses activitats i tallers educatius. També inclou una eixida a la platja del Saler per a participar en la solta de tortugues recuperades en l’Oceanogràfic.

Fecha: 23/06/2025